丙申元日
作者：徐瑞
朝代：宋

paragraphs: 丙申正月初一日，巢君野人拈禿筆。
塗窗作鴉憶少年，不知老醜光陰疾。
退藏未了桑蠶繭，生涯僅似崖蜂蜜。
小兒怪我不同塵，進不能寸退盈尺。
豈知窮通自有命，我手可斷不書乞。
安道何事竟碎琴，管寧何意至割席。
五斗不換東籬菊，千戶寧如江陵橘。
蚊虻甕盎互起滅，歡樂幾何長鬰鬰。
我從方外得天游，始嘆世緣如沐漆。
縱橫妙用劍兩枝，出入無方馬一隻。
老師雲邊親授記，許我虛空轟霹靂。
東風吹動老虬枝，笑拂蒼髯雙眼碧。